SA toon tekens van 'n polisiestaat | Netwerk24
SA toon tekens van 'n polisiestaat
Deur Elias Olivier, Oudtshoorn 23 Mei 2020 00:00
As ek kyk na berigte en luister na besprekings oor die gedrag van ons polisie en weermag, kom daar 'n gevoel van skreiende wrewel en opstand in my op!
As ek dan nog voortdurend hoor wat ek mag doen en nie mag doen nie . . . Dra 'n masker, loop ver uit mekaar, jy gee nie kos aan 'n honger mens nie, ensovoorts, dan krap dit my om!
Ek was nog jonk toe die Neurenberg-verhore gehou is om die Duitse "misdadigers" van Hitler te straf. En toe die regters oor die stampvol hofsaal gekyk en min of meer die volgende gesê het: "Hier sit julle nou met heilige gesigte voor my, maar waar was julle toe Hitler met sy misdade begin het? As julle toe opgestaan en dit veroordeel het, sou hierdie verhoor vandag nie nodig gewees het nie!" (Woorde met min of meer dié strekking.)
Ons as Suid-Afrikaners moet eenparig ernstig beswaar aanteken teen dié eerste stappe wat daarop wil dui dat in die rigting van 'n polisiestaat beweeg word. Die geskiedenis bewys dat mag wat eers verkry is, nie maklik prysgegee word nie.